b"\n_START_ARTICLE_\nGemma Bellincioni\n_START_SECTION_\nBiografia\n_START_PARAGRAPH_\nEra filla del baix buf Cesare Bellincioni. Va fer una primera aparici\xc3\xb3 en p\xc3\xbablic, a Mil\xc3\xa0, el 1870, cantant una \xc3\xa0ria de Luigi Ricci a la com\xc3\xa8dia de Salvini Richelieu als sis anys. Va continuar freq\xc3\xbcentant els escenaris durant la seva adolesc\xc3\xa8ncia, fins que va comen\xc3\xa7ar seriosos estudis de cant amb la seva mare._NEWLINE_Va fer el debut oper\xc3\xadstic a N\xc3\xa0pols el 1880 a Il Segreto della Duchessa de Giacomo Orefice. Va prosseguir els seus estudis amb la Ponti dell'Armi i el bar\xc3\xadton Corsi. Es va presentar posteriorment a Foggia, Verona i al Teatre Fiorentini de N\xc3\xa0pols. El 1882 va ser contractada per Tamberlinck per a una gira per Espanya. Va tenir ocasi\xc3\xb3 de cantar amb figures de gran relleu, com l'esmentat tenor, la Donadio i Juli\xc3\xa1n Gayarre. En aquest temps el seu repertori estava centrat en t\xc3\xadtols com Linda di Chamounix, Lucia di Lammermoor, Rigoletto i Dinorah. Posteriorment va cantar La traviata al Teatro Argentina de Roma. El 1886 va triomfar a La Scala amb aquesta darrera \xc3\xb2pera i amb Roberto li Diable. La temporada 1886-1887 va cantar La traviata i Tannh\xc3\xa4user al Liceu de Barcelona. Tornaria la temporada 1909-1910 per cantar Salom\xc3\xa9, poc despr\xc3\xa9s que Strauss l'eleg\xc3\xads per l'estrena._NEWLINE_La seva pres\xc3\xa8ncia a l'escenari, l'actuaci\xc3\xb3 i la interpretaci\xc3\xb3, per\xc3\xb2, va cridar l'atenci\xc3\xb3 perqu\xc3\xa8 s'adaptava perfectament a les noves \xc3\xb2peres desenvolupades en l'estil verista. Va ser seleccionat, juntament amb el seu marit, Roberto Stagno com Turiddu, per crear el paper de Santuzza en l'estrena de Cavalleria rusticana (17 de maig de 1890). A aquesta primera audici\xc3\xb3 plena d'\xc3\xa8xit van seguir altres com L'amico Fritz de Mascagni, el 1891; Mala vita i Fedora de Giordano, el 1892 i 1898, respectivament; Martire, de Samara el 1894; La sorella di Mark, de Giacomo Setaccioli, el 1896; Moina, de De Lara, el 1897; Nozze Istriot, de Smareglia, el 1895, i finalment una altra popular \xc3\xb2pera de Giordano: Marcella, el 1907._NEWLINE_Fou molt popular a Am\xc3\xa8rica del Sud, per\xc3\xb2 una decepci\xc3\xb3 al Covent Garden (1895), on va haver de competir amb sopranos com Emma Albani, Emma Eames, Adelina Patti, Nellie Melba i Marcella Sembrich per a l'atenci\xc3\xb3 del p\xc3\xbablic. Bellincioni tamb\xc3\xa9 va crear el paper protagonista a Fedora de Giordano (17 de novembre 1898) al costat d'Enrico Caruso -tenor que havia estat recomanat per al paper per Bellincioni sense el total convenciment de Giordano- i dirigits pel mateix compositor. Tamb\xc3\xa9 va ser escollida per l'estrena italiana de Salom\xc3\xa9 (1906)._NEWLINE_Retirada de l'escena, es va dedicar a l'ensenyament, primerament a Berl\xc3\xadn fins al 1914, despr\xc3\xa9s a l'Acad\xc3\xa8mia de Santa Cec\xc3\xadlia de Roma. El 1930 es va traslladar a Viena, fins que el 1932 va dictar cursos a l'Accademia Chigiana de Siena, passant despr\xc3\xa9s al Conservatori de San Pietro a Majella. El 1918 havia fundat la Gemma Film, interpretant diverses pel\xc2\xb7l\xc3\xadcules. Gemma Bellincioni morir a Roccabelvedere, prop de N\xc3\xa0pols, el 23 d'abril de 1950._NEWLINE_La Bellincioni va posseir sempre una veu clara i brillant, molt timbrada i limitada de volum. Evolucion\xc3\xa0 dels papers lleugers de coloratura al repertori dram\xc3\xa0tic amb relativa facilitat, sense necessitat d'utilitzar el seu \xc3\xb2rgan vocal. Va ser una excel\xc2\xb7lent actriu de gran bellesa, i les seves interpretacions es van caracteritzar per una intensitat i un lliurament fora del com\xc3\xba. Va gaudir de l'admiraci\xc3\xb3 dels m\xc3\xbasics que van ser els seus contemporanis: Mascagni, Giordano, Massenet i Strauss, a qui ella va donar suport amb tot el seu prestigi, comprometent-se amb els nous corrents estil\xc3\xadstics que van sacsejar el m\xc3\xb3n l\xc3\xadric en les \xc3\xbaltimes d\xc3\xa8cades del segle XIX i en les primeres del XX._NEWLINE_La seva filla, Bianca Stagno Bellincioni, fou tamb\xc3\xa9 soprano, a m\xc3\xa9s d'actriu de cinema."